ภาษีบจ.วูบ1.9หมื่นล้าน
จ่าย1.1แสนล.กำไรอัตราลดครึ่งปีหลังดีขึ้น
3 ก.ย. 2555

จ่าย1.1แสนล.กำไรอัตราลดครึ่งปีหลังดีขึ้น
6 เดือนแรกปีนี้ บจ.จ่ายภาษี 114,006 ล้านบาท ลดลง 1.9 หมื่นล้าน รัฐลดอัตราภาษีกำไรวูบ
จากการตรวจสอบข้อมูลของบริษัทจดทะเบียน (บจ.) ในตลาดหลักทรัพย์แห่งประเทศไทย (ตลท.) พบว่า บจ.ไทยเสียภาษีนิติบุคคลในช่วง 6 เดือนแรกของปีนี้จำนวน 114,006 ล้านบาท ลดลงจำนวน 19,066 ล้านบาท คิดเป็น 14.32% เมื่อเทียบกับช่วงเดียวกันปีก่อนที่เสียภาษีรวม 133,072 ล้านบาท โดยจะเห็นได้ว่าการจ่ายภาษีของ บจ.ลดลงอย่างมีนัยสำคัญและมากกว่าอัตราภาษีที่รัฐบาลปรับลดลงให้ที่ระดับ 7% ขณะที่ทั้งปี 2554 บจ.ไทยเสียภาษีรวม 245,864 ล้านบาท
แหล่งข่าววงการตลาดทุน เปิดเผยว่า การที่ บจ.เสียภาษีลดลงมีหลายสาเหตุ นอกจากอัตราภาษีที่ลดลงจาก 30% เหลืออัตรา 23% แล้วน่าจะเป็นเพราะกำไรของ บจ. โดยรวมปรับตัวลดลงด้วย แต่คงระบุไม่ได้ว่ากำไรที่ลดลงมาจากเหตุผลใดบ้าง เพราะแต่ละบริษัทมีปัจจัยที่แตกต่างกัน รวมทั้งมีรูปแบบการจ่ายภาษีที่แตกต่างกันด้วย เช่น บางบริษัทอาจสิ้นสุดการได้รับสิทธิประโยชน์ภาษีจากสำนักงานคณะกรรมการส่งเสริมการลงทุน (บีโอไอ) หรือบางบริษัทจ่ายภาษีจากคาดการณ์กำไรทั้งปี ซึ่งอาจยังไม่สะท้อนผลประกอบการที่แท้จริง เป็นต้น
นายเทิดศักดิ์ ทวีธีระธรรม ผู้อำนวยการอาวุโสฝ่ายวิจัย บริษัทหลักทรัพย์ (บล.) เอเซีย พลัส กล่าวว่า สาเหตุที่ บจ.จ่ายภาษีลดลงค่อนข้างมาก เพราะมีภาระภาษีน้อยลงถึง 7% และประสิทธิภาพในการทำกำไรก็ลดลงถึง 8% ส่งผลให้จ่ายภาษีน้อยกว่าปกติ
“อัตรากำไรสุทธิลดลงถึง 8% เพราะในช่วงครึ่งแรกปี 2554 อุปสรรคในการทำธุรกิจน้อยกว่าครึ่งแรกปีนี้ โดยเฉพาะปัญหาน้ำท่วมที่ยังส่งผลกระทบกับ บจ.มาจนถึงครึ่งปีนี้ และกลุ่มพลังงานบันทึกขาดทุนจากสต๊อกจำนวนมาก ทำให้กำไร บจ.โดยรวมเหลือ 3.4 แสนล้านบาท ลดลงประมาณ 13%” นายเทิดศักดิ์ กล่าว
สำหรับแนวโน้มในครึ่งหลังปีนี้การจ่ายภาษีของ บจ.น่าจะฟื้นตัวดีขึ้นจากการเร่งเครื่องของภาคธุรกิจที่พยายามผลักดันให้กำไรเป็นไปตามเป้าหมาย โดยเฉพาะบริษัทที่ยังฟื้นตัวไม่เต็มที่จากน้ำท่วมและการขาดทุนจากสต๊อกของกลุ่มพลังงานจะลดน้อยลงมากหรืออาจกลับมามีกำไรได้ หากราคาพลังงานเริ่มฟื้นตัวในช่วงไตรมาส 4 ปีนี้
ด้านแหล่งข่าวผู้สอบบัญชี เปิดเผยว่า ปกติ บจ.จะจ่ายภาษีงวด 6 เดือนแรกตามกำไรที่เกิดขึ้นจริงแตกต่างจากบริษัทนอกตลาดที่จ่ายภาษีจากคาดการณ์กำไรทั้งปี 
นายวิเชียร เมฆตระการ ประธานเจ้าหน้าที่บริหาร บริษัท แอดวานซ์ อินโฟร์ เซอร์วิส (ADVANC) เปิดเผยว่า ครึ่งปีนี้บริษัทจ่ายภาษี 2,900 ล้านบาท เทียบกับจำนวน 3,000 ล้านบาท ในกลางปีที่ผ่านมา ซึ่งภาษีที่จ่ายลดลงไม่ถึง 7% ตามอัตราภาษีที่รัฐบาลลดให้ เนื่องจากบริษัทมีรายได้และกำไรสูงขึ้น ทำให้ต้องจ่ายภาษีสูงขึ้นด้วย แต่ยอมรับว่าอัตราภาษีที่รัฐบาลลดให้ส่งผลดีต่อบริษัทพอสมควร เพราะทำให้มีกำไรมากขึ้นมีสถานะทางการเงินแข็งแกร่งขึ้น ช่วยเพิ่มศักยภาพทั้งในด้านการลงทุนและการแข่งขัน